《崔象之过西轩以诗见贶依韵答赋》
宋代·韩维

春阳入我圃，窗户弄喧景。
幽池明可鉴，翠竹列如屏。
折枯呈紫茎，掊坟见红颖。
端居阅时序，人事谢参省。
生才不济世，不如守闾井。
聊慕庄氏说，处阴以休影。
兴来读我书，兴尽煮吾茗。
崔侯乃同好，每见辄自警。
守道心常晏，感时叹屡永。
边隅事未宁，豪俊当驰骋。
西麾覆妖巢，北指断凶颈。
既非二者任，且复安吾静。

作者简介：韩维（1017年～1098年），字持国，开封雍丘（今河南杞县）人。韩亿子，与韩绛、韩缜等为兄弟。以父荫为官，父死后闭门不仕。仁宗时由欧阳修荐知太常礼院，不久出通判泾州。为淮阳郡王府记室参军。英宗即位，召为同修起居注，进知制诰、知通进银台司。神宗熙宁二年（1069年）迁翰林学士、知开封府。因与王安石议论不合，出知襄州，改许州，历河阳，复知许州。哲宗即位，召为门下侍郎，一年馀出知邓州，改汝州，以太子少傅致仕。绍圣二年（1095年）定为元祐党人，再次贬谪。元符元年卒，年八十二。有集三十卷，因曾封南阳郡公，定名为《南阳集》（《直斋书录解题》卷一七）。《宋史》卷三一五有传。